《吾心四首寄姊丈郭春榆侍郎 其三》
清代·王鸿兟

瓦缝居凤凰，居亦失其宜。钟鼓乐爰居，乐亦匪所思。

熊鱼不同嗜，鹄{宴鳥}宁同栖。寸木生岑楼，反诮乔松卑。

拳毛困盐车，奚异黔驴疲。君子困小知，褒成岂予欺。

嗟彼近名人，七饥标殷遗。首阳无薇蕨，何粟餐夷齐。

箕畚谋子孙，莫执愚公迷。冬夏食菱栗，毋好厉叔奇。

淅米剑头炊，行矣休迟迟。吾心有天地，寄托弦上丝。

高歌归去来，一广柴桑辞。

作者简介：王鸿兟，字啸龙，又号无离，闽县人。光绪甲辰进士，历官邮传部员外郎。